Þingræður haldnar á Alþingi Íslendinga

Björn Ingi Bjarnason, 4. þm. Vestf., Jóhann Einvarðsson, 7. þm. Reykn., Jón Baldvin Hannibalsson utanrrh., Kristín Ástgeirsdóttir, 15. þm. Reykv., Ólafur Ragnar Grímsson, 8. þm. Reykn., Páll Pétursson, 1. þm. Norðurl. v., Sólveig Pétursdóttir, 6. þm. Reykv., Sturla Böðvarsson, 1. þm. Vesturl.

Virðulegi forseti. Hér er um það að ræða að setja á fót stöðu prófessors við Háskóla Íslands sem er ekki liður í sérstökum beiðnum frá háskólanum. Ég tel að á meðan ekki er búið að afgreiða málefni háskólans og því er frestað formlega til 3. umr., þá sé ekki rétt að taka afstöðu til einhverra einstakra prófessorsstaða, sem háskólinn hefur ekki beðið um. Þess vegna munum við kvennalistakonur sitja hjá.

Virðulegi forseti. Þarna er um tillögu að ræða sem er mjög mikilvæg fyrir nýsköpun og framfarir í okkar samfélagi og að sjálfsögðu er tillagan fram komin vegna þess og því ber að styðja þessa tillögu að mínu mati.

Virðulegi forseti. Í fjárlagafrv. fyrir árið 1995 er gert ráð fyrir því að skera niður framlög til grunnskóla um 40 millj. kr. sem er auðvitað í hróplegri andstöðu og mótsögn við þá stefnu grunnskólafrv. sem er annað frv. sem sama ríkisstjórn stendur að. Ég tel því nauðsynlegt að gera hvort tveggja í senn: að gefa kost á því að framkvæma stefnu grunnskólafrv. og að koma í veg fyrir niðurskurð fjárlagafrv. með því að gefa þinginu kost á því að fjalla um tillögu af þessu tagi og helst að samþykkja hana.

Hæstv. forseti. Hér er verið að greiða atkvæði um þá skerðingu á framkvæmdafé flugmálaáætlunar sem fjárlagafrv. gerir ráð fyrir og reyndar bandormur ríkisstjórnarinnar einnig. Það á að halda út á þá óheillabraut að skerða þennan markaða tekjustofn sem sérstaklega var lagður á og aflað tekna til með gjaldtöku á flug til að byggja upp flugsamgöngumannvirki hér í landinu. Áformin standa til að taka 70 millj. kr. af hinni mörkuðu fjárveitingu í þessu skyni á næsta ári. Ég tel þetta mikið óráð og glapræði og í raun og veru hrein svik við þá aðila sem stóðu að samkomulagi á sínum tíma um að fjármagna flugmálaáætlunina með þeirri sérstöku gjaldtöku sem hér um ræðir. Ég legg því til að fallið verði frá þessu og framkvæmdaliður flugmálaáætlunar hækki sem því nemur, um 70 millj., og í kjölfarið mundu menn síðan fella út úr frv. um ráðstafanir í ríkisfjármálum þær greinar sem þessu tengjast þar.

Virðulegi forseti. Það frv. til laga um breyting á lögum um hópuppsagnir sem hér um ræðir hefur verið til umfjöllunar í félmn. Frv. hefur verið flutt einu sinni áður og er endurflutt núna. Með frv. er fyrst og fremst verið að aðlaga ýmis atriði að þeim stöðlum sem EES-samningurinn kveður á um. Við höfum borið öll þessi atriði undir nokkuð marga aðila sem við álítum að séu hagsmunaaðilar í þessu sambandi og alls staðar fengið jákvæð svör þannig að svo virðist sem bæði vinnuveitendur og líka starfsfólk í hinum ýmsu félagasamtökum séu á þeirri skoðun að þessi atriði sem hér eru færð inn séu til bóta. Um þetta frv. hefur áður verið fjallað hér í þinginu og ég ætla ekki að gera það í löngu máli. Í athugasemdum segir að verið sé að breyta núgildandi lögum. Í 1. gr. er tekið fram að uppsögn ráðningarssamnings einstakra starfsmanna skuli teljast með hópuppsögnum að því tilskildu að um minnst fimm uppsagnir sé að ræða. Aðrar breytingar sem þetta frv. felur í sér eru ákvæði um upplýsingaskyldu og samráð sem eru gerð ítarlegri og það kemur fram í 2. gr. frv. Meginbreytingin í þessu frv. felst samt sem áður í tilskipun sem snertir í minna mæli íslenskar aðstæður heldur en aðrar og miðar að því að koma í veg fyrir það að atvinnurekandi geti notað höfuðstöðvar eða dótturfyrirtæki erlendis sem afsökun fyrir því að geta ekki uppfyllt upplýsingaskyldu innan réttra tímamarka. Við höfum lagt þetta frv. í dóm þeirra aðila sem getið er um í nál. og alls staðar fengið jákvæð svör og leggjum því til að frv. verði samþykkt.

Hæstv. forseti. Ég mæli fyrir frv. til laga um breytingu á lögum nr. 86/1991, um breytingu á lögum nr. 97/1990, um heilbrigðisþjónustu, sbr. lög nr. 110/1992 og lög nr. 128/1993. Í greinargerð með frv. segir: ,,Samkvæmt ákvæðum til bráðabirgða í lögum nr. 97/1990, um heilbrigðisþjónustu, var gert ráð fyrir að frá og með 1. janúar 1991 yrði heilsugæslustarfi í Reykjavík og starfsemi Heilsuverndarstöðvar Reykjavíkur þannig háttað að lög nr. 44/1955, heilsuverndarlög, sbr. lög nr. 28/1957, yrðu óþörf og féllu því úr gildi. Hins vegar vannst ekki tími til að ganga frá nauðsynlegum breytingum á heilbrigðisþjónustulögunum varðandi starfsemi Heilsuverndarstöðvarinnar fyrir árslok 1991 og var því með lögum nr. 86/1991 veittur eins árs frestur til viðbótar því sem upphaflega var ákveðið í lögunum. Í heilbrigðis- og tryggingamálaráðuneytinu er nú unnið að endurskoðun frumvarpsins, en fyrir liggur að ekki verður unnt að afgreiða það fyrir áramót. Því er með þessu frumvarpi lagt til að bráðabirgðaákvæði laganna um heilbrigðisþjónustu verði breytt á þann veg að veittur verði eins árs frestur til viðbótar til að ganga frá lögum um framtíðarhlutverk Heilsuverndarstöðvarinnar.`` Að lokinni 1. umr. um þetta frv. legg ég til að málinu verði vísað til 2. umr.